ธ.กรุงเทพลดดอกเบี้ยตามกนง.มีผล16มี.ค.
ธนาคารกรุงเทพ ลดดอกเบี้ยลงตามมติ กนง. ลดเงินกู้เอ็มแอลอาร์ 0.125% ออมทรัพย์ตั้งแต่ 50 ล้านบาท-ฝากประจำลง 0.125-0.5% มีผล 16 มี.ค.
16 มี.ค. 2558

ธนาคารกรุงเทพ ลดดอกเบี้ยลงตามมติ กนง. ลดเงินกู้เอ็มแอลอาร์ 0.125% ออมทรัพย์ตั้งแต่ 50 ล้านบาท-ฝากประจำลง 0.125-0.5% มีผล 16 มี.ค.
ผู้สื่อข่าวรายงานว่า ธนาคารกรุงเทพ ปรับลดอัตราดอกเบี้ยลงทั้งดอกเบี้ยเงินกู้และดอกเบี้ยเงินฝาก มีผลตั้งแต่ 16 มี.ค. เป็นต้นไป โดยดอกเบี้ยเงินกู้ ปรับลดเฉพาะดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ลดลง 0.125% จาก 6.75% เป็น 6.625% ส่วนดอกเบี้ยเงินกู้ประเภทอื่นไม่ปลี่ยนแปลง ดอกเบี้ยลูกค้ารายย่อยชั้นดี (เอ็มอาร์อาร์) อยู่ที่ 8.125% และประเภทเงินเบิกเกินบัญชี (เอ็มโออาร์) อยู่ที่ 7.5%
นอกจากนี้ ยังปรับลดดอกเบี้ยเงินฝากออมทรัพย์ตั้งแต่ 50 ล้านบาทขึ้นไปเฉลี่ย 0.125-0.5% โดยเฉพาะเงินฝากของบุคคลธรรมดาที่มีการเปลี่ยนแปลง ได้แก่ เงินฝากตั้งแต่ 300-500 ล้านบาทขึ้นไป ลดลง 0.25% จาก 1% เหลือ 0.75% และเงินฝาก 500 ล้านบาทขึ้นไป จาก 1.25% เหลือ 1% ส่วนออมทรัพย์บุคคลธรรมดาที่ต่ำกว่า 50 ล้านบาท ยังคงไว้ที่ 0.5%
ส่วนเงินฝากประจำทุกประเภทปรับลดลงเฉลี่ย 0.125-0.25% โดยเงินฝากประจำ 3 เดือน ลดลงเฉลี่ย 0.125-0.25% ลงมาอยู่ที่ 1% ทุกวงเงิน เงินฝากประจำ 6 เดือน ลดลง 0.125% จาก 1.375% เหลือ 1.25% และเงินฝากประจำ 12 เดือน จาก 1.50-1.75% เหลือ 1.375-1.50%
อย่างไรก็ตาม ธนาคารกรุงเทพ เป็นสถาบันการเงินแห่งที่ 2 ที่ปรับลดดอกเบี้ยตามมติของคณะกรรมการนโยบายการเงิน (กนง.) เมื่อวันที่ 11 มี.ค. ที่ลดดอกเบี้ยนโยบายลง 0.25% โดยก่อนหน้านี้ ธนาคารไทยพาณิชย์ได้เป็นผู้นำตลาดในการลดดอกเบี้ยลงทั้งเงินกู้และเงินฝาก เฉลี่ย 0.20% มีผลเมื่อ 12 มี.ค. ที่ผ่านมา